Setsuko Thurlow var 13 år, da det amerikanske B-29 bombefly ’Enola Gay’ slap sin last over den japanske by Hiroshima og gassede op for at komme så langt væk som muligt.

Atombomben detonerede 1.800 meter fra den bygning, hvor Setsuko Thurlow befandt sig med 30 klassekammerater. Hun fortalte i 2003 om det syn, der mødte hende, da hun kom til sig selv og slap ud af de brændende ruiner.

Selv om klokken var 08.15 om morgenen, var luften udenfor så tyk af røg og støv, at et tusmørke hang over byen. Overalt lå dræbte og svært forbrændte personer.